32006D0131
L 052/32
JURNALUL OFÍCIAL AL UNIUNII EUROPENE
DECIZIA COMISIEI
din 10 februarie 2006
privind autorizarea prelungirii, de către statele membre, a autorizațiilor provizorii acordate pentru noua substanță activă thiamethoxam
[notificată cu numărul C(2006) 337]
(Text cu relevanță pentru SEE)
(2006/131/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (1) al patrulea paragraf,
întrucât:
(1)
În conformitate cu articolul 6 alineatul (2) din Directiva 91/414/CEE, Spania a primit, în martie 1999, din partea Novartis Crop Protection AG (în prezent Syngenta), o cerere pentru înscrierea substanței active thiamethoxam în anexa I la Directiva 91/414/CEE. Decizia 2000/181/CE a Comisiei (2) a confirmat că dosarul este conform și că poate fi considerat ca îndeplinind, în principiu, cerințele în materie de date și de informații prevăzute în anexa II și anexa III la directivă.
(2)
Confirmarea conformității dosarului a fost necesară pentru a permite examinarea sa detaliată și a da statelor membre posibilitatea de a acorda autorizații provizorii pe o durată maximă de trei ani pentru produsele fitosanitare care conțin substanța activă în cauză, cu respectarea condițiilor prevăzute la articolul 8 alineatul (1) din Directiva 91/414/CEE, în special a celei privind evaluarea detaliată a substanței active și a produsului fitosanitar conform cerințelor stabilite de directivă.
(3)
Efectele acestei substanțe active asupra sănătății oamenilor și asupra mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de către solicitant. Statul membru raportor a prezentat Comisiei proiectul de raport de evaluare la 20 ianuarie 2002.
(4)
În urma prezentării proiectului de raport de evaluare de către statul membru raportor, s-a considerat necesar ca solicitantul să furnizeze informații suplimentare, iar statul membru raportor să examineze aceste informații și să transmită evaluarea sa. Din acest motiv, examinarea dosarului este încă în curs și nu va fi posibil să se încheie evaluarea în termenele prevăzute de Directiva 91/414/CEE.
(5)
Deoarece până în prezent evaluarea nu a revelat nici un motiv de îngrijorare imediată, este necesar să se permită statelor membre să prelungească pe o perioadă de douăzeci și patru de luni autorizațiile provizorii acordate pentru produsele fitosanitare care conțin substanța activă în cauză, în conformitate cu dispozițiile articolului 8 din Directiva 91/414/CEE, în scopul de a putea continua examinarea dosarului. Se prevede ca evaluarea și procesul de adoptare a deciziei privind eventuala înscriere a thiamethoxamului în anexa I să se încheie în termen de douăzeci și patru de luni.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot prelungi autorizațiile provizorii acordate pentru produsele fitosanitare care conțin thiamethoxam pentru o perioadă care nu depășește douăzeci și patru de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 10 februarie 2006.